Solrunn Rones

Solrunn Rones (født 16. desember 1951, i Sør-Beitstad i Steinkjer kommune) er en norsk billedkunstner. Hun har sin utdannelse fra Kunstskolen i Trondheim (1977–1981), under John Anton Risan og Georg Suttner. I tillegg har hun hatt flere studieopphold i utlandet.Hennes malerier er i hovedsak abstrakte, med hovedvekt på farge som uttrykksbærende kraft. «Den stemningen vi fornemmer i hennes malerier kan minne om impresjonismens formidling av naturinntrykk. Men Rones har gått noen steg videre i sin abstrahering. Maleriene hennes taler for seg selv, i sitt eget intuitive språk, som nærmest synes overflødig å oversette til tekst», sitat kunsthistoriker Eva Furseth.Kunsthistoriker Solveig Lønmo ser i Rones' malerier en videreføring av «den lyriske abstraksjonen, og abstrakte tolking av naturen, lik den vi kjenner fra Jacob Weidemann og Inger Sitter». Hennes malerier er «impresjonistiske, altså inntrykk som fanges i strøk av klarblått, rødbrunt, skoggrønt og koralltoner. Samtidig er bildene sterkt ekspresjonistiske, som uttrykk for noe som ikke kan oppfattes i den ytre verden», sitat Lønmo.Hun maler i hovedsak med olje på lerret, men har også malt en del akvarell. I 2014 begynte hun å eksperimentere med digital grafisk kunst (D.G.A.). Hun lager ikke først en skisse på papir, eller et analogt bilde som digitaliseres, slik det er vanlig innen DGA, men tegner direkte på et nettbrett. Bildene skrives deretter ut og nummereres som grafiske blad i små serier, signeres og merkes «DGA». I 2016 hadde hun utstiling av digital grafisk kunst i Galleri SG i Trondheim.Flere eksempler på hennes kunst er gjengitt på galleriet Dropsfabrikkens nettsted.I tillegg til sitt virke som maler og grafiker, har Rones hatt flere utsmykningsoppdrag og arbeidet med landskapsprosjekter, i hovedsak parker og byrom, i samarbeid med landskapsarkitekter, biologer og andre fagfolk.


== Offentlige innkjøp (utvalg) ==

Nasjonalmuseet for kunst, arkitektur og design.
Riksgalleriet
Norsk Kulturråd
Trondheim Kunstmuseum
Trondheim kommune
Sør- og Nord-Trøndelag fylker
Västerås kommunale kunstsamlinger


== Utstillinger (utvalg) ==

I 2009 var Rones utvalgt til å være festivalkunstner under Olavsfestdagene i Trondheim. Hun hadde separatutstilling i Trondheim Kunstmuseum, avdeling Gråmølna under festivalen og ut september.


=== Separatutstillinger ===
1979 – To malere, Mosjøen kunstforening; Steinkjer kunstforening; Gauldal kunstforening
1982 – Namsos Kunstforening
1985 – Galleri Dobloug, Oslo
1989 – Galleri Dobloug
1990 – Levanger Kunstforening
1992 – Galleri Hanne, Trondheim
2000 – Levanger Kunstforening
2001 – Galleri Dobloug
2020 – Dropsfabrikken, Trondheim


=== Gruppe- og kollektivutstillinger ===
1982 – Västerås Konstnärsförening, Sverige
1984 – Høstutstillingen


== Landskapsprosjekter ==

Store Lungegårdspark i Bergen (1997). Den langstrakte Lungegårdsparken var på 22 mål, og ble utformet i et tverrfaglig samarbeid mellom billedkunstner, landskapsarkitekt og botaniker. I tillegg samarbeidet de med elever og lærere ved Fana gymnas. Prosjektet var ledet av Grønn etat og ble støttet av Direktoratet for naturforvaltning. Prosjektet ble omtalt som forbilledlig i nordisk byggekunstsammenheng og særlig vellykket siden det involverte en billedkunstner (Rones). Oppdraget sprang ut av prosjektet «Miljøby Bergen».
Parken rundt nedre del av Ilabekken i Trondheim (2004–2007).
Beplantning og landskapsbehandling av dammen i opplevelsesparken, «Sykehusparken», ved St. Olavs hospital i Trondheim (2007–2011)l


== Referanser ==


== Eksterne lenker ==
«Solrunn Rones». Dropsfabrikken. Besøkt 10. januar 2020.  Nettstedet inneholder flere eksempler på Rones' kunst